ВЪПРОСИ И ОТГОВОРИ ПО ПРОЦЕДУРА

BG161PO003-2.1.13 „ТЕХНОЛОГИЧНА МОДЕРНИЗАЦИЯ В МАЛКИ И СРЕДНИ ПРЕДПРИЯТИЯ“
ОТГОВОРИ НА ВЪПРОСИ С № 58-62,  
ПОЛУЧЕНИ В ПЕРИОДА 03.11.2011 г. – 04.11.2011 г.
И ПУБЛИКУВАНИ НА 21.11.2011 г.
ВЪПРОС № 58)
Здравейте, 

Бих искал да задам въпрос във връзка с процедура BG161PO003-2.1.13 „Технологична модернизация в малки и средни предприятия“

Във връзка със специфичното изискване т.2.1.2 за нетни приходи от продажби. Предриятието което представлявам е микро предприятие с Нетни приходи от продажби < 200 000 лв. но общите приходи на предприятието + инвестиция в разработването на собствен иновативен продукт - НМА, отчетено като приход , надхвърлят 200 000 лв. От тази гледна точка предприятието допустим кандидат ли е, при изпълнени всички други условия?

С уважение: 

Инж. П.Чернаев

03.11.2011 г.

ОТГОВОР № 58)
Изискването, посочено в т.2.1.2. от Насоките за кандидатстване относно реализирани нетни приходи от продажби през последната приключена финансова година (2010) равни на или надвишаващи 200 000 лв. в случаите, когато кандидатът е микро предприятие е изрично условие за допустимост. Под нетни приходи от продажби следва да се има предвид стойността/сумата посочена в Раздел А, група I „Приходи от оперативна дейност”, ред „Нетни приходи от продажби” от приходната част на Отчета за приходите и разходите за съответната година.
ВЪПРОС № 59)
Уважаеми госпожи и господа, 

във връзка с обявената процедура BG161PO003-2.1.13 -"Технологична модернизация в малки и средни предприятия", бих искал да ви попитам за следното: 

1. Предвиждате ли през следващата година отваряне на нова процедура за "Технологична модернизация в малки и средни предприятия"?

2. Ако да, можете ли да ни информирате кои кодове на икономическа дейност ще бъдат допустими по новата процедура?

С уважение: 

Владимир Русев
03.11.2011 г.

ОТГОВОР № 59)
Процедура за подбор на проекти BG161PO003-2.1.13 "Технологична модернизация в малки и средни предприятия" е с краен срок за кандидатстване 20 декември 2011 г. След като приключи оценката на получените проекти и бъде направен анализ на резултатите ще бъде преценена необходимостта от обявяването на нова процедура, както и какви да са специфичните й условия за допустимост в случай, че нова процедура ще бъде обявявана.
ВЪПРОС № 60)
Здравейте,

 

Бих искал да задам три въпроса относно процедура BG161PO0003-2.1.13 и използването на консултанти за подготовка на проекта. 

 

Изискването е да се съберат поне 3 оферти, като се спазат и нормите на постановление 55/ 20.3.2007 и глава  3 от Оперативното ръководство. Като се погледне подробно описаното там, поне на мен ми става ясно, че фирмата - потенциален бенефициент - трябва да мине по доста сложен път да избере консултант. Доколкото аз разбирам, трябва да се направи комисия, създаде документация, изпратят покани за оферти, направят протоколи за оценка, заповеди, уведомления до кандидат-консултантите и т.н., преди да се вземе решение за най-ниска цена или икономически най-изгодна оферта. Може ли да получа конкретни отговори на три въпроса:

 

1. Трябва ли да се мине през всички тези стъпки, та дори и повече от тях, ако разхода ще е под 15 000 лева. Може ли само да се вземат 3 оферти от консултанти и това да е достатъчно за признаване на стъпката по избор на консултант. С други думи, освен да събере 3 оферти от консултатни, трябва ли потенциалния бенефициент да прави нещо друго за да е сигурна, че е спазила стъпките по избор на консултант за подготовка на проектното предложение.
2. Трябва ли да се използва предварително съгласуван формат на договора с МЗ/ ДО, който ще се подпише с консултата (още веднъж няма решение за одобрение, въпроса е дали да се съгласува за всеки случай предварително).
3. Може ли разходния документ за консултанта - фактура - да бъде платен частично преди подаване на документацията, примерно 4 000 лева, и още веднъж след одобряване и подписване на договора, примерно още 4 000 лева, и да се иска междинно плащане за 8 000 лева. Тоест, може ли сумата да бъде разбита на 2, веднъж преди подаване и веднъж след одобряване и да се иска цялостно плащане. Ако е така, следва ли да бъдат изготвени две фактури за по 4 000 лева или може само  една, от 8000 лева, по която ще има две плащания.

 

Благодаря много предварително.

 

Стефанов

03.11.2011 г.

ОТГОВОР № 60)

1. В процеса на изпълнение на проектите бенефициентите могат да възлагат на изпълнители (подизпълнители) извършването на определени дейности по проекта. Изпълнителите не са партньори по изпълнението на проекта и се избират в съответствие с изискванията на Постановление № 55 на МС от 12.03.2007 г. за условията и реда за определяне на изпълнител от страна на бенефициенти на договорена безвъзмездна финансова помощ от Структурните фондове и Кохезионния фонд на Европейския съюз, Съвместната оперативна програма за трансгранично сътрудничество „Черно море 2007-2013 г.” и от Финансовия механизъм на Европейското икономическо пространство, или на Закона за обществените поръчки (ЗОП), или на Наредбата за възлагане на малки обществени поръчки, и с правилата на настоящата процедура. 

Бенефициентите следва да прилагат задължително процедурите за определяне на изпълнител съгласно условията и реда, предвидени в ПМС № 55/12.03.2007 г., независимо от размера и интензитета на договорената безвъзмездна финансова помощ, като във всички случаи, когато предвидената стойност на разходите за услуги/доставки, включително съфинансирането от страна на бенефициента без ДДС е до 15 000 лева (петнадесет хиляди лева) включително, бенефициентите са длъжни да съберат не по-малко от 3 оферти, които съдържат техническо и финансово предложение, с оглед спазване на принципите за добро финансово управление.

В тази връзка независимо от стойността на разхода за „Консултантска услуга по изготвяне на проектно предложение”, задължително трябва да бъдат събрани не по-малко от 3 оферти, които съдържат техническо и финансово предложение. 

Допълнителни указания за реда за събиране на три оферти, можете да намерите в Глава III Процедури за определяне на изпълнител т. 2. „Случаи, при които провеждането на процедури за определяне на изпълнител по ПМС № 55/2007г. не е задължително” от Ръководствота за изпълнение на договори, публикувано заедно с Насоките за кандидатстване по настоящата процедура. 

2. При определянето на изпълнител чрез събирането на 3 оферти няма стандартизирани бланки/образец на договор но следва да се има предвид, че съгласно чл.1.7 от Общите условия към договора за предоставяне на безвъзмездна финансова помощ Бенефициентът гарантира, че условията по членове 1, 3, 4, 5, 6, 11.3 „б” и  чл. 14 от Общите условия се отнасят и до всички негови изпълнители, като Бенефициентът е длъжен да включи разпоредби в този смисъл в договорите, които сключва с тези лица . 
3. Разходнооправдателните документи, свързани с ползването на консултантски услуги по изготвяне на проектното предложение по процедурата трябва да бъдат издадени преди датата на подаване на проектното предложение и след датата на обявяване на настоящата процедура като плащането по тях може да бъде направено както преди подаването на самото проектно предложение, така и след това, но не по-късно от крайния срок, определен за представяне на финалния отчет за изпълнение на дейностите по проекта. Дали плащането да бъде извършено наведнъж или на няколко пъти зависи от кандидата. Може да бъде издаден един разходнооправдтелен документ за цялата сума или да бъдат издадени отделни разходнооправдтелни документи за отделните плащания при съблюдаване на изискването относно периода на тяхното издаване.

ВЪПРОС № 61)

Здравейте,

Фирма, която иска да участва по процедурата, се занимава с производство и монтаж на хладилни витрини и оборудване. Кодът, който фирмата е подавала в данъчните си декларации през годините е 31.01. В полученото удостоверение от НСИ е записан и утвърден код 28.25. Кой от двата кода следва да бъде попълнен във формуляра за кандидатстване?

С уважение, И. Георгиев
03.11.2011 г.

ОТГОВОР № 61)

Кодът на основна икономическа дейност на кандидата във Формуляра за кандидатстване следва да съответства на кода, посочен  в удостоверението, издадено от Националния статистически институт (НСИ).

ВЪПРОС № 62)
Здравейте,

Предприятие разполага с разрешение за ползване/ дългосрочен договор за наем на подземна канална мрежа. Същото предвижда да закупи оптична мрежа, която ще разположи в тези канали. Считате ли разходът за закупуване на този актив за допустим по настоящата процедура?

С уважение,

Любомир Танев

04.11.2011 г.

ОТГОВОР № 62)

Съгласно т.2.3.2.2. от Насоките за кандидатстване дълготрайните материални и нематериални активи, придобити със средства по проекта, следва да се използват изключително в предприятието-получател на помощта, да се разглеждат като амортизируеми активи, да са закупени от трети лица при пазарни условия, да бъдат включени в активите на бенефициента и да останат в предприятието и региона-получател на регионалната помощ за срок от минимум 3 (три) години след приключване на проекта В случай, че предвидената за закупуване оптична мрежа отговарят на посоченото изискване, същата може да бъде счетена за допустима. 

Допълнително, проверката, оценката и класирането на проектните предложения по процедурата се извършва от Оценителна комисия. Оценителната комисия е органът, който преценява/оценява допустимостта и реалистичността на предвидените специфични разходи във всяко едно проектно предложение. Оценката се извършва на база на информацията, представена във Формуляра за кандидатстване (Раздел II, т.5), Бюджета на проекта (Приложение Б към Насоките за кандидатстване) и придружителните документи (оферти за предвидените за закупуване ДМА/ДНА и Счетоводна политика на кандидата). В тази връзка, на базата на представената от Вас подробна информация в проектното предложение Оценителната комисия ще може да прецени доколко придобиването на описаните от Вас активи представляват допустима дейност/разход.

За оценка на реалистичността следва да имате предвид, че кандидатът в проектното си предложение трябва много добре да обоснове как по време на изпълнението на проекта ще спазва задълженията си съгласно Насоките за кандидатстване и общите условия по договорите за предоставяне на безвъзмездна финансова помощ. Обърнете внимание например на следните задължения:

· За да бъде възстановен разходът за закупуване на дълготраен материален актив, съответното оборудване трябва да бъде надлежно закупено и въведено в експлоатация (вкл. доставка, монтиране и първоначално изпитване);
· В срок от пет години след приключването на операцията или три години след приключването на операцията в държавата-членка, която е упражнила правото си на избор за намаляване на този срок за запазване на инвестицията или на работните места, създадени от МСП, проектът не трябва да претърпи значителни изменения. Под значителни изменения се разбират изменения, засягащи същността на проекта, условията за неговото изпълнение или пораждащи неоправдани изгоди за фирмата или публичната организация, както и изменения, произтичащи от промяна в характера на собствеността на елемент от инфраструктурата или прехвърлянето на производствената дейност.
· Бенефициентът е задължен да осигури директен достъп (както по време на изпълнението на проекта, така и след неговото приключване) на представители на Договарящия орган, упълномощените от него лица, Управляващия орган в случаите, когато Договарящ орган е Междинното звено, Сертифициращия орган, националните одитиращи органи, Европейската комисия, Европейската служба за борба с измамите, Европейската сметна палата и външни одитори с цел извършването на проверка на място на резултатите от изпълнението на проекта, включително проверка на местата, където ще бъде разположена тази оптична мрежа”. 

Ако бенефициентът не може да изпълни дейностите, заложени в договора, плащанията могат да не се извършат (цялостно или частично) в зависимост от невъзможността за изпълнение на задълженията от страна на бенефициента.
